## Educació destina al voltant d’1,4 milions d’euros per a premiar l’excel·lència acadèmica de 466 universitaris i estudiants d’ensenyances artístiques

*** Els premis corresponen als cursos 2021-2022 i 2022-2023, cursos en els quals no es van convocar estos reconeixements
* L’alumnat guardonat està compost per estudiants de les universitats públiques i dels centres adscrits a l’ISEACV**

La Conselleria d’Educació, Cultura, Universitats i Ocupació ha destinat 1.398.000 euros per a premiar l’excel·lència acadèmica d’estudiants de les universitats públiques valencianes i els centres adscrits a l’Institut Superior d’Ensenyances Artístiques de la Comunitat Valenciana (ISEACV) dels cursos 2021-2022 i 2022-2023.

En concret s’ha premiat 466 alumnes, 228 per la seua trajectòria acadèmica durant el curs 2021-2022 i 238 per a alumnat que ha destacat acadèmicament durant el curs 2022-2023, ja que durant eixos cursos no es van convocar estos reconeixements.

A través d’estos premis que s’atorguen d’ofici, la Direcció General d’Universitats pretén reconéixer l’esforç i rendiment acadèmic dels estudiants guardonats amb un import de 3.000 euros per a cada un d’estos.

La Conselleria d’Educació, Cultura, Universitats i Ocupació ha représ estos premis per a dignificar el mèrit i la capacitat d’aquells estudiants que acrediten els millors expedients acadèmics d’entre les titulacions oficials de grau impartides per cada una de les universitats públiques, i en cada una de les titulacions impartides en cada centre, en les cinc modalitats d’ensenyances artístiques superiors: Art Dramàtic, Arts Plàstiques (ceràmica), Dansa, Disseny i Música, i s’ha assignat un premi a l’excel·lència per cada titulació.

D’esta manera, de la Universitat de València han sigut premiats 74 alumnes del curs 2021-2022 i 75 alumnes del curs 2022-2023. De la Universitat Politècnica de València s’ha premiat 39 alumnes del curs 2021-2022 i 43 alumnes del curs 2022-2023.

Per la seua banda, de la Universitat d’Alacant s’ha guardonat 49 alumnes del curs 2021-2022 i 52 estudiants del curs 2022-2023. En la Universitat Jaume I s’ha premiat 30 estudiants del curs 2021-2022 i 30 del curs 2022-2023.

En la Universitat Miguel Hernández han sigut premiats 23 estudiants del curs 2021-2022 i 25 del curs 2022-2023. Quant als centres adscrits a l’ISEACV, s’ha premiat la trajectòria de 13 estudiants durant el curs 2021-2022 i 13 durant el curs 2022-2023.

La recepció del premi és compatible amb qualsevol altra subvenció, ajuda, ingrés o recurs per a la mateixa finalitat procedent de qualsevol altra administració, ens públic o privat nacional, de la Unió Europea o d’organismes internacionals.

Fecha: 01/12/2024